EELNÕU

# JÕELÄHTME VALLAVOLIKOGU

##  O T S U S

Jõelähtme 13. veebruar 2025 nr \_\_\_

**Manniva küla Tammenõlva kinnistu ja lähiala detailplaneeringu osaline kehtestamine**

**Detailplaneeringu menetlus**

Manniva küla Tammenõlva kinnistu ja lähiala detailplaneeringukoostamine algatati Jõelähtme Vallavolikogu 11.10.2018 otsusega nr 140 eesmärgiga muuta Tammenõlva kinnistu sihtotstarve ärimaaks, vähendada ranna ehituskeeluvööndi ulatust, näha ette ehitusõigus majutusasutuse ja äriotstarbeliste ehitiste ning neid teenindavate rajatiste rajamiseks. Vahukari maaüksuse sihtotstarve sooviti muuta elamumaaks ning näha ette ehitusõigus Vahukari kinnistule elamu ja abihoonete rajamiseks.

Planeeringuala asub Jõelähtme vallas Manniva küla loodeserval ning selle suurus on ca 23 ha. Juurdepääs alale toimub olemasolevalt avaliku kasutusega Siimo teelt.

Jõelähtme Vallavalitsus, huvitatud isik ja planeeringu koostaja Ekseeder OÜ sõlmisid 26.09.2018 detailplaneeringu koostamise finantseerimise õiguse üleandmise lepingu nr 2-10.12/16-2018.

Keskkonnamõju strateegilise hindamise (edaspidi KSH) väljatöötamise kavatsuse (edaspidi VTK) kohta küsis vallavalitsus arvamusi asutustelt ja isikutelt, keda strateegilise planeerimisdokumendi rakendamisega eeldatavalt kaasnev keskkonnamõju tõenäoliselt puudutab oma 02.07.2019 kirjaga nr 7-3/2454. Keskkonnaamet vastas 01.08.2019 kirjaga nr 6-5/147-2.

24.10.2019 kirjaga nr 7-3/2454-2 edastas vallavalitsus KSH VTK Keskkonnaametile arvamuse andmiseks. 20.11.2019 kirjaga nr 6-5/19/147-4 edastas Keskkonnaamet seisukoha, mille kohaselt on KSH VTK asjakohane ja piisav detailplaneeringuga kavandatud tegevustega kaasneda võiva keskkonnamõju hindamiseks.

Detailplaneeringu algatamisest teatati 26.10.2018 ilmunud ajalehes Harju Elu ja oktoobris 2018 ilmunud Jõelähtme vallalehes nr 256. Puudutatud isikuid teavitati vallavalitsuse 22.10.2018 kirjaga nr 7-3/4093.

Detailplaneeringu lähteseisukohtade ja eskiislahenduse avalik väljapanek toimus 13.01.–12.02.2020. Sellest teatati 20.12.2019 ilmunud ajalehes Harju Elu ja detsembris 2019 ilmunud Jõelähtme vallalehes nr 270. Puudutatud isikuid teavitati vallavalitsuse 02.01.2020 kirjaga nr 7-3/12. Eskiisi avalik arutelu toimus 16.06.2020 Jõelähtme vallamajas. Sellest teatati 22.05.2020 ilmunud ajalehes Harju Elu ja mais 2020 ilmunud Jõelähtme vallalehes nr 275. Puudutatud isikuid teavitati vallavalitsuse 28.05.2020 kirjaga nr 7-3/1809.

Eskiisi avaliku väljapaneku ajal esitasid planeeringulahenduse osas ettepanekuid Sootalu tee ja Sootalu tee 17 kinnistute omanik, kellele vallavalitsus vastas 10.03.2020 kirjaga nr 7-3/294-1 ning Sootalu tee 16 kinnistu omanik, kellele vallavalitsus vastas 09.03.2020 kirjaga nr 7-3/483-1.

Detailplaneeringu lähteseisukohtade ja eskiislahenduse ning keskkonnamõju strateegilise hindamise aruande eelnõu avalik väljapanek toimus 12.07.–11.08.2021. Sellest teatati 21.06.2021 ilmunud ajalehes Harju Elu ja juunis 2021 ilmunud Jõelähtme vallalehes nr 288. Puudutatud isikuid teavitati vallavalitsuse 28.06.2021 kirjaga nr 7-3/2594. Eskiisi ja keskkonnamõju strateegilise hindamise aruande eelnõu avalik arutelu toimus 11.01.2022. Sellest teatati 17.12.2021 ilmunud ajalehes Harju Elu ja detsembris 2021 ilmunud Jõelähtme vallalehes nr 294. Puudutatud isikuid teavitati vallavalitsuse 28.12.2021 kirjaga nr 7-3/6043.

Detailplaneering on kooskõlastatud Maa-ametiga (01.06.2022 nr 6-3/22/74-3), Terviseametiga (10.06.2022 nr 9.3-4/22 /4784-2), Päästeametiga (26.07.2022), Muinsuskaitseametiga (10.11.2022 nr: 5.1-17.5/1802-1), Politsei- ja piirivalveametiga (16.12.2022 nr 2.1-3/33-3), Keskkonnaametiga (22.12.2022 nr 6-2/22/23678-2), Riigi Kaitseinvesteeringute keskusega (27.12.2022 nr 4-4/22/4925-3) ja Transpordiametiga (28.12.2022 nr 7.2-4/22/27343-2). Koostööd on tehtud tehnovõrkude valdajate osaühinguga Elektrilevi (27.11.2020 nr 7563327720), Loo Vesi OÜ (23.10.2023) ja külgnevate kinnistute omanikega. Planeeringulahendusele on oma nõusoleku andnud planeeritavate kinnistute omanikud.

Jõelähtme Vallavalitsus esitas 25.03.2022 kirjaga nr 6-4/2330 detailplaneeringu Rahandusministeeriumile täiendavate kooskõlastuste määramiseks. Vastavad kooskõlastused on planeeringulahendusele antud.

15.11.2023 sõlmisid Jõelähtme Vallavalitsus ja huvitatud isik detailplaneeringu järgsete teede ning tehnovõrkude ja –rajatiste väljaehitamise kohustuse üleandmise lepingu nr 2-12.12/54-2023.

Detailplaneering võeti vastu 16.11.2023 otsusega nr 161. Sama otsusega tunnistati nõuetele vastavaks detailplaneeringu keskkonnamõjude strateegilise hindamise aruanne (koostaja Lemma OÜ).

Detailplaneeringu avalik väljapanek toimus 18.12.2023–16.01.2024. Avaliku väljapaneku ajal esitasid küsimusi ja tähelepanekuid Manniva küla elanik Jane Meimer-Parktal ning Sootalu tee ja Sootalu tee 17 omanik Meelis Krinpus. Vallavalitsus vastas Jane Meimer-Parktalile 23.01.2024 kirjaga nr 6-4/305 ning Meelis Krinpusele 24.01.2024 kirjaga nr 6-4/6052-2. M.Krinpuse seisukohtadest tulenevalt täiendati detailplaneeringu lahendust. J. Meimer-Parktali küsimused puudutasid avalikku rahu, mitte ruumilist keskkonda, seega andis vallavalitsus teada, et neid ei saa lahendada detailplaneeringuga. Välja toodud murekohtasid käsitleti avalikul arutelul ja suunati planeeringust huvitatud isikut tegema koostööd kohaliku kogukonnaga häiringute vältimiseks.

Detailplaneeringu avaliku väljapaneku tulemusi tutvustav arutelu toimus 30.01.2024. Arutelul osalesid huvitatud isikud ja naaberkinnistute omanikud. Arutelul osales ka kirjalikke seisukohti esitanud Sootalu tee 17 omanik. Täiendatud planeeringumaterjalid esitati temale peale arutelu toimumist, 07.02.2024 kirjaga nr 6-4/6052-4. Sootalu tee 17 omanik oma vastuväitest ei loobunud ning ei nõustunud detailplaneeringu lahendusega, milles ühisveevärgi võimalik liitumispunkt on näidatud temale kuuluva kinnistu kõrvale. Kohalik omavalitsus selgitas, et ei ole otstarbekas välistada liitumispunkti asukoht Sootalu tee mõttelisel pikendusel, kuna piirkonna muutumisel ühisveevärgi ja -kanalisatsiooniga alaks tuleb luua võimalused ühisvõrguga liitumiseks ka mõlemal pool Sootalu teed paiknevatele elamumaaüksustele. Konkreetne lahendus ja liitumispunkti asukoht täpsustub ÜVK-trasside projekteerimisel. Informatsioon avaliku väljapaneku ja avaliku arutelu tulemuste kohta ilmus 26.02.2024 ilmunud ajalehes Harju Elu ja veebruaris 2024 ilmunud vallalehes nr 320.

23.02.2024 kirjaga nr 7-13/24/160-3 andis Keskkonnaamet osalise nõusoleku ehituskeeluvööndi vähendamiseks Manniva külas asuva Tammenõlva maaüksusel õuemaa kõlviku ulatuses kuni 15 meetrini astangu ülemisest servast sisemaa poole kavandatud põhijoonisel DP-04c näidatud äriotstarbeliste ehitiste püstitamiseks. Kogu taotletud alal ei pidanud Keskkonnaamet ehituskeeluvööndi vähendamist võimalikuks. 23.03.2024 esitasid Anneli Sitsi ja Ago Kahu Tallinna Halduskohtule kaebuse Keskkonnaameti 23.02.2024 kirja nr 7-13/24/160-3 tühistamiseks osas, millega keelduti ehituskeeluvööndi vähendamisest Jõelähtme vallas Manniva külas Tammenõlva kinnistu ja lähiala detailplaneeringu alal ning Keskkonnaameti kohustamiseks teha uus otsus, millega vaadata uuesti läbi Jõelähtme valla 03.01.2024 taotlus ehituskeeluvööndi vähendamiseks Jõelähtme vallas Manniva külas Tammenõlva kinnistu ja lähiala detailplaneeringu alal. Kaebuse põhjal on Tallinna Halduskohus haldusasjas nr 3-24-924 teinud otsuse 20.11.2024, millega rahuldas kaebuse osaliselt. Kuna Keskkonnaamet on esitanud Tallinna Ringkonnakohtule apellatsioonikaebuse, ei ole halduskohtu otsus jõustunud.

Arvestades asjaolu, et osa planeeringualast on hõlmatud kohtuvaidlusega, kehtestatakse planeering osaliselt, väljaspool ehituskeeluvööndit ja selle vähendamise vaidlusest puudutatud ala.

Jõelähtme Vallavalitsus esitas detailplaneeringu planeerimisseaduse § 142 lõike 2 ja § 90 lõike 1 (kuni 31.12.2024 kehtinud redaktsiooni) alusel heakskiidu saamiseks Regionaal- ja Põllumajandusministeeriumile. 03.09.2024 toimus ärakuulamine, kus Meelis Krinpus nõustus lahendusega, mille kohaselt nähakse esimese variandina ette ÜVK torustiku kavandamine Siimu tee kinnistu kaudu, jättes Sootalu tee teiseks alternatiiviks. Jõelähtme Vallavalitsus sõnastas detailplaneeringu seletuskirja peatüki 3.7.3. „Veevarustus“ vastavalt kompromisskokkuleppele ümber ning edastas korrigeeritud materjalid seisukoha saamiseks M. Krinpusele ning teadmiseks ministeeriumile. M.Krinpus keeldus detailplaneeringule kooskõlastuse andmisest 18.10.2024 kirjaga, tuues mittenõustumiseks välja uusi vastuväiteid. Ministeerium andis 09.12.2014 kirjaga nr 14-3/1825-5 heakskiidu planeeringu osaliseks kehtestamiseks.

Sootalu tee 17 omanik edastas seoses ministeeriumi heakskiiduga planeeringule oma seisukohad vallavalitsusele uuesti 16.12.2024 kirjaga, milles taotles jätkuvalt arvestamist oma 18.10.2024 vastuskirjaga, tõstes fookusse asjaolu, et osalise kehtestamise korral soovitakse teostada ehitustegevust Sootalu tee 16 ja 17 ning Tammenõlva kinnistu vahelisel alal, mis avalikustatud detailplaneeringus on märgitud kõrghaljastusega puhvertsooniks. Vallavalitsus vastas esitatud seisukohtadele 23.12.2024 kirjaga nr 6-4/6052-11, selgitades, et osaline kehtestamine on tingitud Keskkonnaameti otsusest, mille kohaselt jättis amet planeeringu ehituskeeluvööndi vähendamise ettepaneku alusel ehituskeeluvööndi osal taotletud alast vähendamata, millest tulenevalt on küll võimalik püstitada väljapoole ehituskeeluvööndit planeeritud ehitisi, kuid nende püstitamiseks puudub juurdepääs. Tulenevalt Keskkonnaameti seisukohast ei ole olemasolevaid ehituskeeluvööndisse jäävaid teid võimalik kasutada. Arvestades, et ehituskeeluvööndi vähendamise üle on käimas kohtuvaidlus, mille lõpplahenduseni jõudmise aega ei ole võimalik prognoosida, on otstarbekas kehtestada detailplaneering alal, mille üle vaidlust ei ole. Vallavalitsus selgitas, et Sootalu tee 16 ja 17 kinnistutega külgneval alal ei ole tegemist rajatava juurdepääsuteega, vaid ajutise ehituseaegse juurdepääsuga. Peale ehitiste püstitamist sõidukite liiklust alale kavandatud ei ole, seega ei nähta ette ka parkimisala. Eelnevast tulenevalt on kõrvalekalded avalikustatud planeeringulahendusest ajutised ja vajalikud kavandatu realiseerimiseks, kuid mitte planeeringuga kavandatud ehitiste teenindamiseks ning ei muuda olulisel määral kokkulepitud planeeringulahendust ega ruumilist keskkonda detailplaneeringu elluviimisel. Peale ehitustegevuse lõppu tuleb puhverala tagada ja koos sellega ka naaberkinnistute privaatsus. Vallavalitsus juhtis täiendavalt tähelepanu, et planeeringu seletuskirja kohaselt ajutisele krundile pos 8 ehitusõigust ei kavandata ega maakasutuse sihtotstarvet ei muudeta. Sama infot kinnitab ka planeeringu põhijoonis. Sootalu tee 17 omanik on korduvalt teinud ettepaneku eemaldada planeeringu seletuskirjast viide Sootalu tee mõttelise pikenduse kohta, väites, et mõttelist pikendust ei eksisteeri. Tuginedes Eesti Keele Instituudi sõnaveebi selgitusele on sõna „mõtteline“ vasted kujuteldav, abstraktne, mitte reaalselt eksisteeriv, seega on väljend „Sootalu tee mõtteline pikendus“ sobivaim sõnastus planeeringus kavandatava kontekstis.

07.01.2025 on Sootalu tee 17 omanik edastanud vallavalitsusele uue vastuskirja, milles on asunud seisukohale, et kuna detailplaneeringuga kavandatakse ehitisi, millele juurdepääs puudub, ei võimalda detailplaneering kavandatud ehitisi teenindada. Väide on ekslik, kuna planeeringu dokumentide kohaselt on hoonestusaladel E, F ja G tegemist viie kämpingumaja ja ühe aiapaviljoniga. Hoonete kasutusele võtmise järel puudub vajadus neile igapäevaselt sõidukitega ligi pääseda. Kompleks ongi mõeldud maksimaalse looduslikkuse säilitamiseks, mistõttu ei oleks rohke teedevõrgustik ja sõidukite liiklus seda visiooni toetav. Sõidukitega hoonetele juurdepääs peale nende valmisehitamist ei ole ka vältimatult vajalik. Puudub norm, mis nõuab juurdepääsutee rajamist iga hoone juurde. Seadusega peab olema tagatud avalikult teelt juurdepääs kinnisasjale (AÕS § 156 lg 1), kuid mitte igale kinnisasjal asuvale hoonele. Külastajate sõidukite parkimiseks on ette nähtud parkimisalad Sootalu tee 17 kinnistuga mitte külgnevatel aladel.

**Planeeritav ala, detailplaneeringu lahendus ja meetmed keskkonnamõjude vähendamiseks**

Planeeringuala moodustavad maaüksused Tammenõlva (katastritunnus 24501:001:0544; sihtotstarve maatulundusmaa 100%; pindala 19,28 ha) ja Tammenõlva (katastritunnus 24501:001:0543; sihtotstarve elamumaa 100%; pindala 2 ha), mis moodustavad ühe kinnistu, Vahukari (katastritunnus 24504:004:0260; sihtotstarve maatulundusmaa 100%; pindala 1,37 ha) ning Siimo tee (katastritunnus 24501:001:0576; sihtotstarve transpordimaa 100%; pindala 6291 m2). Planeeringu osalise kehtestamise ala hõlmab Siimo tee maaüksuse ning Tammenõlva maaüksustest väljapoole Läänemere ranna ehituskeeluvööndit jääva osa.

Detailplaneeringuga nähakse Tammenõlva maaüksustele ette ehitusõigus väljapoole Läänemere ranna ehituskeeluvööndit majutusasutuse ja äriotstarbeliste ehitiste ning neid teenindavate rajatiste rajamiseks ning nähakse ette võimalus muuta Tammenõlva kinnistu sihtotstarve osaliselt või täielikult ärimaaks. Lisaks antakse detailplaneeringuga hoonestustingimused, tehnovõrkudega varustamine ja seatakse keskkonnatingimused planeeringuga kavandatu elluviimiseks.

Planeeritaval maa-alal hoonestusalade määramisel on lähtutud kruntide looduslikust olukorrast ning eesmärgist kavandada võimalikult loodusesse sulanduv minimaalse kõrgusega hoonestus, arvestades ka vaatesuundi merele ja merelt. Hoonestuse kõrguse määramisel on lähtutud põhimõttest, et hoonestusmahud jääks olemasolevast kõrghaljastusest madalamaks. Planeeringu elluviimisel tuleb kavandatava tegevuse puhul vältida tegutsemist lindude pesitsusajal, teha klaaspinnad lindudele kergesti märgatavaks ning kasutada materjale ja meetodeid, mis säilitaksid pesitsemisvõimalused. Säilitada tuleb looduslikke metsaelupaiku, kasutada maa seest tulnud kive maastikukujunduses ja püstitada pesakaste. Uute hoonete rajamisel tuleb ehitustehniliste võtetega vältida nõlva kahjustamist. Puurkaevu rajamisel on arvestatud vajadusega perspektiivis sanitaarkaitseala laiendada.

Keskkonnamõju strateegilise hindamise aruande kohaselt ei kaasne detailplaneeringuga kavandatava tegevusega olulisi tugeva negatiivse mõjuga aspekte. Kõikide alternatiivide korral on võimalik olulisi negatiivseid mõjusid leevendada või vältida.

Keskkonnamõju strateegilise hindamise aruande kohaselt tuleb kehtestataval planeeringualal seirata joogivee kvaliteeti. Seiremeetmed on kantud detailplaneeringusse. Alal tuleb teostada puhkemajanduslike teenuste pakkumisel asjakohane joogivee kvaliteediseire vastavalt sotsiaalministri 24.09.2019 määruse nr 61 „Joogivee kvaliteedi- ja kontrollinõuded ning analüüsimeetodid“ tingimustele (määrus 61). Puurkaevu vee kvaliteedinäitajad tuleb määrata kaevu rajamise järgselt vastavalt keskkonnaministri 09.07.2015 määruse nr 43 „Nõuded salvkaevu konstruktsiooni, puurkaevu või -augu ehitusprojekti ja konstruktsiooni ning lammutamise ja ümberehitamise ehitusprojekti kohta, puurkaevu või -augu projekteerimise, rajamise, kasutusele võtmise, ümberehitamise, lammutamise ja konserveerimise korra ning puurkaevu või -augu asukoha kooskõlastamise, ehitusloa ja kasutusloa taotluste, ehitus- või kasutusteatise, puurimispäeviku, salvkaevu ehitus- või kasutusteatise, puurkaevu või -augu ja salvkaevu andmete keskkonnaregistrisse kandmiseks esitamise ning puurkaevu või -augu ja salvkaevu lammutamise teatise vormid“ nõuetele. Tulemused esitada Keskkonnaportaali. Analüüsitulemuste alusel tuleb vajadusel kavandada vee puhastusseadmed ning seejärel jätkata kord aastas joogivee kvaliteediseirega vastavalt määruse 61 tingimustele. Tulemused esitatakse Terviseametile. Tähelepanu tuleb pöörata raua ja mangaani kontsentratsioonile joogivees, kuna piirkonna kaevude andmete alusel võib nimetatud näitajate osas esineda kõrgendatud kontsentratsioone.

**Vastavus üldplaneeringule ja põhjendused üldplaneeringu muutmiseks**

Kehtiva Jõelähtme valla üldplaneeringu (kehtestatud Jõelähtme Vallavolikogu 29.04.2003 otsusega nr 40; edaspidi üldplaneering) kohaselt asub planeeritav maa-ala hajaasustusalal, kus maakasutuse juhtotstarvet ei ole määratud, tegemist on loodusliku alaga, mets. Vastavalt kehtivale üldplaneeringule on detailplaneeringu koostamise kohustusega aladeks hajaasustusalal kavandatavad uued äriüksused. Antud juhul kavandatakse uue äriüksuse rajamist Tammenõlva kinnistule.

Planeeringuga ei ole kavandatud uue tiheasustusala rajamist, planeeringuala ehitised ja rajatised on kavandatud hajaasustuse põhimõtteid silmas pidades, planeeritavad eraldiseisvad hoonestusalad üksikhoonete või väiksemate hoonegruppide rajamiseks on paigutatud planeeringualale hõredalt ning hajutatult järgides piirkonnale iseloomulikku asustusstruktuuri, avatud ja suletud alade maastikumustrit ning maastikuvaadete säilitamist. Planeeringualal jääb domineerivaks looduslik ala ning äriüksuse üksikute eraldiseisvate hoonestusalade hajutamisel ning asukohavalikul on eesmärgiks sobitada ehitised loodusesse säilitades maa-alal maksimaalselt olemasolevat looduslikku keskkonda, väärtuslikku kõrghaljastust ja väärtuslikku alustaimestikku.

Kehtestatava detailplaneeringuga tehakse ettepanek kehtiva Jõelähtme valla üldplaneeringu muutmiseks määrates looduslikule alale ärimaa sihtotstarbe, mis tagaks majutushoonete rajamise võimaluse. Antud juhul on üldplaneeringu muutmine põhjendatud avaliku huviga, kuna turismi arendamine võimaldab majanduslikult soikunud piirkondi elustada, annab kohalikele inimestele tööd ning on oluline regionaalse arengu käivitajaks.

Koostamisel oleva Jõelähtme valla üldplaneeringu (vastu võetud Jõelähtme Vallavolikogu 12.04.2018 otsusega nr 62) kohaselt jääb Tammenõlva kinnistu hajaasustusalale, mille juhtotstarvet ei ole määratud.

Kehtestatav detailplaneering lähtub Jõelähtme Vallavolikogu 17.10.2024 määrusega nr 56 Jõelähtme valla arengukava 2025-2035 ja eelarvestrateegia 2025-2028 kinnitatud Jõelähtme valla arengukavast, mille kohaselt strateegiliseks eesmärgiks on muuta Jõelähtme vald pärand- ja loodusturismi sihtkohaks, mis pakub külastajatele elamusi ja loob kohalikele võimalusi. Selleks pöörab vald erilist tähelepanu turismisihtkohtade väljaarendamisele valla peamiste objektide (Rebala keskus-muuseum ja kaitseala, Kostivere karstiala, Jägala-Joa puhkeala, Linnamäe paisjärve ümbruse, Ruu maastikukaitseala, valla väikesadamate ja rannikupiirkonna) arendamisel.

Detailplaneering toetab arengukava eesmärke ja võimaldab luua eeldused turismi terviklikuks arendamiseks ja pakkuda turismiklastris puuduvaid majutus- ja muid olulisi teenuseid. Detailplaneering järgib valla arengupõhimõtteid ja on kooskõlas valla arengusuundadega.

Lähtudes ülaltoodust, vaadanud läbi Manniva küla Tammenõlva kinnistu ja lähiala detailplaneeringu (koostaja Ekseeder OÜ, töö nr 90-18) ning detailplaneeringu keskkonnamõjude strateegilise hindamise aruande (koostaja Lemma OÜ) ning juhindudes kohaliku omavalitsuse korralduse seaduse § 6 lg 1 ja § 7 lg 2 ja planeerimisseaduse § 139 ning keskkonnamõju hindamise ja keskkonnajuhtimissüsteemi seaduse § 42 lg 11, Jõelähtme Vallavolikogu

**o t s u s t a b:**

1. Kehtestada osaliselt Manniva küla Tammenõlva kinnistu ja lähiala detailplaneering (koostaja Ekseeder OÜ, töö nr 90-18) Siimo tee maaüksuse ning Tammenõlva kinnistu väljapoole Läänemere ranna ehituskeeluvööndit jäävas osas.
2. Kehtestada alal asjakohane joogivee kvaliteediseire vastavalt sotsiaalministri 24.09.2019 määrusele nr 61 „Joogivee kvaliteedi- ja kontrollinõuded ning analüüsimeetodid“.
3. Detailplaneeringu ja keskkonnamõjude strateegilise hindamise aruande dokumentidega on võimalik tutvuda Jõelähtme Vallavalitsuse veebilehel, aadressil (www.joelahtme.ee). ja Jõelähtme vallamajas (Postijaama tee 7, Jõelähtme küla, Jõelähtme vald, 74202 Harjumaa).
4. Käesoleva otsuse peale võib esitada Jõelähtme Vallavolikogule (Postijaama tee 7, Jõelähtme küla, Jõelähtme vald) vaide 30 päeva jooksul, arvates otsusest teada saamise päevast või päevast, millal oleks pidanud otsusest teada saama, või esitada kaebuse Tallinna Halduskohtule (Pärnu mnt 7, Tallinn) halduskohtumenetluse seadustikus sätestatud korras ühe kuu jooksul, arvates otsuse teatavakstegemisest.
5. Otsus jõustub teatavakstegemisest.

Väino Haab

vallavolikogu esimees